חברותא - הומואים דתיים

הקמת הארגון

"חברותא" הוקמה ב-2007, כקבוצה חברתית ירושלמית, של הומואים מבית דתי, על ידי בני אלבז, ונתי אפשטיין, האחד דתי והשני דתל"ש. עם הקמתה התנהלה הקבוצה כקבוצה עצמאית הנשענת על ארגון הלהט"ב "הבית הפתוח".
במהלך השנתיים הבאות התרחבו מפגשי הקבוצה גם לתל אביב ובשנת 2008 הושק אתר האינטרנט הארגוני כזירת שיח פומבית בנושא יהדות ונטייה מינית.
בשנת 2010 הרחיבו המייסדים את הוועד בהסכמת שאר הפעילים, על מנת לאפשר את פרישתם תוך שמירה על אופי הארגון.
בסוף שנת 2010 חברותא נרשמה כעמותה עצמאית דמוקרטית, והחלה לצרף את חברי הקהילה כחברי עמותה.
כעמותה החלה לעסוק בפעילות ציבורית תוך שהיא מאמצת קו ארגוני המקדם ניראות, תומך בזוגיות גברית, ומתנגד לטיפולי המרה, ולמיזמים שמטרתם להשיא הומואים לנשים.
היושב ראש הראשון של חברותא כעמותה היה אייל ליברמן, דתל"ש, ובשנתה השנייה כעמותה נבחר דניאל יונס, דתי, לתפקיד היושב ראש.
חברי העמותה בוחרים בכל שנה מחדש, חמישה חברי וועד, האחראים על הנהגת הארגון, והם אלו הבוחרים את היושב ראש.

מטרות הארגון

לראשי הארגון חזון "...לשמש בית לקהילת ההומואים הדתיים ולבני משפחותיהם, לקדם שיח רבני ושיח ציבורי בנושא ולהעלות את המודעות לנושא בקרב הציבור הדתי ובכך לקדם סובלנות בחברה הדתית ולתרום לשילוב הומואים דתיים בקהילה הדתית". הצבת יעדים אלה מתאפשרת לאחר שמספר משמעותי של להט"בים דתיים יצאו מהארון, ויכולים לפעול בגלוי בממסד הדתי ומול כלי תקשורת לקידום מטרותיהם.
דובר הארגון מתאר את אופיו של הארגון כך: "כקהילה, שמה חברותא למטרה, לשרת את כלל חבריה, דתיים ודתיים לשעבר, רווקים ונשואים (לנשים), הומואים בארון ומחוצה לו, וכן לתופעה חדשה אך הולכת ומתרחבת של זוגות ואף משפחות חד-מיניות. חברותא מחויבת להלכה היהודית-אורתודוקסית, ומבטיחה לחבריה את מירב התנאים לחיים על-פי ההלכה, עם ולמרות נטיותיהם המיניות. חברותא אינה מעודדת עבירות הלכתיות, אך עם זאת מנסה לתת מקום ובית גם לאלו שאינם מקפידים על קלה כחמורה. חברותא עומדת בקשר עם רבנים ואישי ציבור מהציבור הציוני-דתי, במטרה לתת מענה לצרכיהם הדתיים של כלל חבריה."

מפגשי חברותא

חברותא עורכת מפגשים בעלי אופי חברתי, המאפשרים לאנשים שיחה על נושאים משותפים והיכרות.
חברותא מארגנת מפגשים חודשיים בעלי אופי חברתי ופעילויות קהילתיות כגון ארוחות שבת וטיולים, בהם לוקחים חלק בקביעות עשרות משתתפים.
רוב המשתתפים בפגישות הם דתיים, חלקם דתל"שים (דתיים לשעבר), ומקצתם מסורתיים. נטייתם המינית של רבים מהמשתתפים נשמרת על ידם בסוד. וכל המשתתפים מחויבים לדיסקרטיות.
חברותא מקיימת קשר עם מעגל רחב יותר של מאות מכותבים שאינם מגיעים למפגשים, בעיקר בשל החשאיות בה הם שומרים את נטייתם המינית והחשש מחשיפה.

מפגשים חודשיים

חברותא עורכת פעילות חברתית לפחות אחת לחודש. המפגשים אינם מפגשי תמיכה מקצועיים. המפגשים נערכים בירושלים, ובתל אביב בימי חמישי.
תוכן המפגשים משתנה והם כוללים סרטים, הרצאות, דיונים ואף סדנאות שלאחריהם יש למשתתפים זמן להכיר האחד את השני.
הארגון משתדל לגוון את אופי המפגשים ותוכנם.
במספר מפגשים התארחו רבנים, בהם הרב יעקב מדן, הרב מנחם בורשטין, הרב יהודה גלעד, הרב בני לאו והרב ארלה הראל.
במפגשים אחרים הוזמנו אנשים ידועים כגון, היוצר והזמר עברי לידר, הבמאי איתן פוקס, הצלם עדי נס וגיל חובב.

טיולים

בסוכות ובפסח מארגנים חברי חברותא טיול יומי, הכולל טיול בשביל מסומן, הרצאה קצרה על נושא הקשור למקום, וארוחה משותפת.
הטיולים מושכים אליהם בדרך כלל אנשים רבים, והם מאפשרים לאנשים היכרות מעמיקה ושיתוף בחוויות ולבטים משותפים.
חברי חברותא מטיילים בכל שטחי ארץ ישראל המערבית ובשנים האחרונות יצאו חברי חברותא לטיולים בסרטבה בבקעת הירדן, בעין פרת, בעין גדי, בעין עקב, בנחל אוג ובנחל קנה.
בתום כל פעילות, מועלה לאתר "חברותא" סיכום הפעילות, שם אף מופיע מידע על כל הפעילויות והמפגשים הקרובים.

פעילות לשינוי עמדות בחברה הדתית

חברותא פועלת לשינוי עמדות בחברה הדתית וליצירת מקום להומואים בחברה זו על ידי קידום שיח פומבי בנושא באתר האינטרנט, בכנסים, פרסומים וכן על ידי שיח עם רבנים ואנשי חינוך. חברותא משתפת פעולה עם ארגונים ותומכת במיזמים בקהילה הדתית הגאה, ובקהילה הגאה בכלל המקדמים סובלנות.
בשנת 2011, זכתה חברותא בעיטור ממשלת צרפת על פעילות זו, יחד עם ארגון הלסביות הדתיות, בת קול.
הפרס מוענק לשני הארגונים על פעילותם הייחודית למען זכויות הומוסקסואלים דתיים בישראל, ובפרט על מיזמם המשותף "שבל" (שהכול ברא לכבודו), המכשיר רבנים ומחנכים במגזר הדתי להתמודדות עם נושא ההומוסקסואליות. במסגרת פעילות "שבל" נערכים מפגשים עם מורים ותלמידים ומוענקת תמיכה פסיכולוגית לחברי המגזר הדתי הנמצאים במצוקה בשל נטייתם המינית

חברותא בריש גלי - עלון דברי תורה והגות לבתי הכנסת

מאז יום הכיפורים תשע"א (2010) מוציאה חברותא מדי שנה עלון דברי תורה והגות לחלוקה בבתי הכנסת, תחת השם "חברותא בריש גלי" . העלון יוצא בפורמט המקובל של עלוני פרשת שבוע והוא עוסק בנושאים אמוניים וחברתיים העולים מתוך הקהילה הדתית הגאה. כותבים בעלון הומואים ולסביות בני החברה הדתית, רבנים מהמגזר הדתי לאומי, ואנשי רוח. בין הכותבים בעלון בשנים האחרונות, הרב אביה הכהן מישיבת תקוע, הרב שמואל ריינר מישיבת הקיבוץ הדתי במעלה גלבוע, הרב ד"ר בני לאו, הרב יהודה גלעד, רב קיבוץ לביא וראש ישיבת מעלה גלבוע, הסופרת יעל משאלי, הבמאי חיים אלבום, ואחרים.
העלון זכה לסיקור בתקשורת הדתית והכללית.
יושב ראש חברותא התבטא לגבי החשיבות שרואה הארגון בהפקת ובהפצת העלונים: "אלפי עלונים של חברותא יחולקו ברחבי הארץ ויוכיחו שוב- אנחנו כאן, בני ובנות הקהילות הדתיות בישראל, וכאלה נשאר. לא רק שאנחנו לא נעלמים, אלא אנו גם דורשים שקולנו ישמע ויהדהד".

כנסים לקידום סובלנות

ארגון חברותא מפיק ולוקח חלק באירועים שמטרתם קידום השיח על הומואים ולסביות בחברה הדתית, ועידוד סובלנות כלפי השונה בחברה הדתית.
במאי 2011 ארגון חברותא ובית הלל הפיקו במשותף כנס לציבור הרחב בהשתתפות הרב ד"ר בני לאו, הרב ארלה הראל, וחברים מהקהילה הדתית הגאה, ובנוכחות כמאתיים איש וכן עיתונאים וצוותי צילום
. זו הייתה הפעם הראשונה שבה הומואים, לסביות ורבנים מהציבור הדתי לאומי קיימו שיח פומבי בנושא.
חברותא שותפה במיזם "פסח שני - יום הסובלנות הדתית", המתקיים בפסח שני בכל שנה.
המיזם בו שותפים בת-קול, נאמני תורה ועבודה, וארגון קולך, נועד לקדם סובלנות בחברה הדתית כלפי השונה.
יום זה נבחר לאירוע מפני הסיפור המקראי על תשובתו של אלוהים שיש אפשרות למצוות הקרבת הפסח, גם למי שלא היה יכול להיות חלק מהציבור בפסח.
"ככל שהפער בין ההלכה לזכויות אדם במובן המודרני שלהם ילך ויגדל, יכולת ההזדהות של אדם סביר עם היהדות תלך ותקטן. יהדות ודמוקרטיה, יהדות וזכויות אדם אלו סוגיות קריטיות, אם לא נבין את זה יקרה משהו רע ליהדות שלנו...הישיבה הזו ביחד במקומות שעוסקים בקבלת האחר והשונה חשובים כי הם יכולים להגדיל תורה ולהאדיר"
— הרב שי פירון, כנס  פסח שני, תשע"א

מצעדי גאווה

חברותא צועדת באופן רשמי במצעדי הגאווה בירושלים ובתל אביב מאז שנת 2010, ובחיפה מאז שנת 2012 עת הוקמה קבוצה של חברותא בעיר. חברותא צועדת במשותף עם ארגון הלסביות הדתיות בת קול, תחת הכותרת קהילה דתית גאה. שם גג לקואליציה של הארגונים הדתיים הגאים והמיזמים העצמאיים המזוהים עימם, אשר רואים עצמם חלק מקהילה אחת בעלת ערכים משותפים ומטרות דומות.

בשנת 2011 חברותא וגוגל, שיתפו פעולה בהפקת משאית משותפת למצעד הגאווה בתל אביב, ואילו בשנים 2010 ו-2012, צעדו אנשי חברותא עם רכב פרטי שהשמיע מוזיקה יהודית, ונשאו שלטים הקוראים לסובלנות. במצעד הגאווה בירושלים נושאים חברי הארגונים חברותא ובת קול שלטים המציינים את שמות הישיבות והאולפנות בהם למדו, וקוראים למחנכים דתיים לדאוג לרווחתם ושלומם על אנשים בעלי נטייה מינית הומוסקסואלית הלומדים במוסדות לימוד אלו היום.

אתר האינטרנט של חברותא

אתר האינטרנט של חברותא הוקם בתחילת 2008, כאתר להומואים דתיים. האתר הפך לבימה המרכזית בה מתנהל השיח הדתי על הומוסקסואליות. הוא מכיל מאמרים, דיונים, ענייני תרבות, וטורים אישיים, ונותן במה למגוון דעות בנוגע להומואים ולשאלה האם ניתן לשנות נטייה מינית. האתר אף נתן מספר פעמים ביטוי לגורסים שעצם קיומה של חברותא פסול.
האתר מספק גם מידע עדכני על מפגשים ופעילויות הקבוצה החברתית."
תחקיר בולט התפרסם באתר בדצמבר 2008 והציג את עמדתו השנויה במחלוקת של הרב שלמה אבינר, שקבע שהומו דתי שמתחתן לא חייב לספר לאשתו על נטיותיו המיניות. בעקבות פרסום נרחב שקיבלו הדברים ותגובות רבנים נאלץ אבינר להכחיש את הדברים, אף על פי שהפרסום הסתמך על תמלול של שיעור מוקלט שהעביר אבינר בישיבת עטרת כהנים. השיח שהחל באתר הביא בסופו של דבר להסכמה נרחבת בציבור], כי הומו הבוחר לקיים קשר עם אישה חייב לשתפה בנטייתו המינית.
האתר היה גם הראשון שהביא עדויות של גברים שסיפרו על התנהגות בעייתית של הרב מרדכי אלון, אותו הכירו כבחורים צעירים.

קהילה דתית גאה

חברותא היא חלק מקואליציה של הארגונים הדתיים הגאים והמיזמים העצמאיים המזוהים עימם, אשר רואים עצמם חלק מקהילה אחת בעלת ערכים משותפים ומטרות דומות
.
ארגונים אלו רואים בזהות מינית ומגדרית חלקים מרכזיים בהוויתו של אדם, ושואפים לקבלה והשלמה עם הנטייה המינית, בשילוב עם אורח חיים דתי.
בין הארגונים קיימת מחויבות אסטרטגית לשיתוף פעולה, והם עושים שימוש במותג "קהילה דתית גאה" בפרויקטים קהילתיים משותפים כגון צעדה משותפת במצעד הגאווה, ושבתות קהילתיות.
בקואליציה שותפים הארגונים חברותא ובת קול וכן המניין הגאה, שהכל ברא לכבודו, ואיגי דתי.

קהילה גאה

חברותא משתפת פעולה עם ארגונים בקהילה הגאה, ואף פנתה במשותף עם ארגון חושן לוועדה לנושא פונדקאות.
חברותא ובת קול משתפות פעולה עם ארגון נוער גאה בהפעלת קבוצות ייחודיות לבני נוער מגיל 15, ולצעירים דתיים ודתל"שים. קבוצות הבנים פועלות בנפרד מקבוצת הבנות, ותכניהן מותאמים לבני נוער ולצעירים דתיים. והפעילות מתקיימת במעטה של סודיות, תוך הקפדה על כללי חשאיות נוקשים.

שיח רבני

עצם קיומה של חברותא, כמו גם עמדותיה, זוכים לתגובות שונות מקרב רבנים מהציבור הדתי ציוני. אתר חברותא משתדל לתת במה לפולמוס זה.
הרב בני פרל, הרב מרדכי ורדי, הרב רונן לוביץ], ורבנים נוספים, מברכים על קיומה של חברותא, ורואים בקיום מסגרת חברתית להומואים מבית דתי, פרויקט חשוב ומציל חיים.
הרב יובל שרלו, תומך בקיומה של מסגרת חברתית להומואים דתיים, ואף הביע בעבר תמיכה בחברותא, אך בשנת 2010 הודיע על הפסקת תמיכתו בארגון, בשל עמדת חברותא שאינה שוללת זוגיות בין גברים, ובשל תמיכת חברותא ב"מניין הגאה", ארגון נפרד בקהילה הדתית הגאה, המקיים תפילה להומואים ולסביות ביום הכיפורים ובחגי ישראל, עם חציצה חלקית בין גברים לנשים.
גם לאחר ההודעה על הפסקת תמיכתו בארגון, שמר הרב על קשר עם הארגון ואף השתתף בערב שקיים הארגון בנושא פונדקאות לגברים הומואים.
רבנים אחרים השתתפו בכנסים שמקיימת חברותא וכתבו לעלון שמפיצה חברותא בבתי הכנסת, ביניהם, הרב אביה הכהן, הרב שמואל ריינר, הרב ד"ר בני לאו, הרב יהודה גלעד.